RUŽOMBEROK. So žiadosťou o pomoc sa na mestskú políciu obrátila obyvateľka bytovky na Bystrickej ceste. Ráno ju totiž začali vytápať susedia, no na zvonenie neotvárali a z bytu bolo počuť tečúcu vodu.
Operačný príslušník vyslal na miesto motohliadku, ktorá sa od ostatných nájomníkov bytovky snažila zistiť totožnosť majiteľa bytu. Situáciu sťažovala skutočnosť, že bol štátny sviatok a väčšina inštitúcií bola zatvorená. Podarilo sa však kontaktovať údržbára z Bytového podniku, ktorý byt otvoril a vodu odstavil. Išlo o poruchu prívodu teplej vody.
Medzitým kontaktovali aj majiteľku. Prišla tesne po otvorení bytu. Doma ju čakala pohroma, lebo výška vodnej hladiny dosahovala prah dverí. Našťastie, žene prišli na pomoc susedia, ktorí jej pomohli vodu odčerpať.
Údržbár vymenil na dverách zámok a keďže majiteľka bytu bola už doma, hliadka po vyhotovení fotodokumentácie pre správcu bytovky z miesta odišla.